*Projekts*

LATVIJAS REPUBLIKAS MINISTRU KABINETS

2014. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Vispārīgie būvnoteikumi**

Izdoti saskaņā ar

Būvniecības likuma 5.panta

pirmās daļas 1.punktu

**1. Vispārīgie jautājumi**

1. Šie noteikumi nosaka:

1.1. būvju klasifikāciju un iedalījumu grupās atkarībā no būvniecības sarežģītības pakāpes un iespējamās ietekmes uz cilvēku dzīvību, veselību un vidi;

1.2. vispārīgo būvniecības procesa kārtību atkarībā no attiecīgās būves grupas;

1.3. gadījumus, kad nepieciešama inženierizpētes darbu veikšana;

1.4. gadījumus, kad nepieciešama būvprojekta ekspertīze un tās veikšanas kārtību;

1.5. gadījumus, kad nepieciešama autoruzraudzība un būvuzraudzība, kā arī autoruzraudzības un būvuzraudzības kārtību un būvuzraudzības plāna izstrādes kārtību un saturu;

1.6. būvniecības kontroles kārtību un nosacījumus, kā arī būvinspektoru tiesības un pienākumus,

1.7. principus un dokumentus, uz kuru pamata pieņemams lēmums par tādas būves sakārtošanu vai nojaukšanu, kura ir pilnīgi vai daļēji sagruvusi, bīstama vai bojā ainavu.

2.Noteikumos ir lietoti šādi termini:

2.1. **autoruzraudzība** – kontrole, ko būvprojekta izstrādātājs veic pēc projektēšanas darbu pabeigšanas līdz būves nodošanai ekspluatācijā, ar mērķi nodrošināt būves realizāciju atbilstoši būvprojektam;

2.2. **atsevišķu būvdarbu veicējs** – būvdarbu veicējs, kas, pamatojoties uz noslēgto līgumu, par būvniecības ierosinātāja vai būvdarbu veicēja līdzekļiem veic atsevišķus būvdarbus vai to kopumu;

2.3**. būvdarbu vadītājs** – būvspeciālists, kuru ieceļ galvenais būvdarbu veicējs vai atsevišķo būvdarbu veicējs un kura pienākums ir nodrošināt būvdarbu kvalitatīvi izpildi atbilstoši būvprojektam, kā arī ievērot citus būvniecību reglamentējošos normatīvos aktus un būvizstrādājumu izmantošanai noteiktās tehnoloģijas;

2.4.**būvdarbu veicējs** –būvkomersants, kurš veic būvdarbus pamatojoties uz noslēgto līgumu ar būvniecības ierosinātāju, vai būvētājs;

2.5. **būvprojekta ekspertīze** — profesionāla pārbaude, kuras mērķis ir sniegt izvērtējumu par būvprojekta tehnisko risinājumu atbilstību normatīvo aktu un tehnisko noteikumu prasībām;

2.6**. būves kārta** – būvprojektā noteikta atsevišķa būve vai būves daļa ar nepieciešamajiem inženiertīkliem un ārtelpas labiekārtojumu, kuru var ekspluatēt neatkarīgi no citām būves daļām;

2.7. **būves tehniskā apsekošana** - būvju, to daļu, kā arī iebūvēto būvizstrādājumu tehniskā stāvokļa apzināšanas un izvērtēšanas darbu komplekss;

2.8. **būvētājs** – nekustamā īpašuma īpašnieks, tiesiskais valdītājs vai lietotājs, kas normatīvos aktos noteiktos gadījumos savām vajadzībām pats organizē būvdarbus, piedalās tajos un uzņemas būvdarbu vadītāja pienākumus;

2.9. **būvlaukums** - atbilstoši būvniecības dokumentācijai dabā norobežota vai nosacīta būvdarbu veikšanai nepieciešamā teritorija, kurā notiks vai notiek būvdarbi, ar tajā esošo nepieciešamo aprīkojumu (pagaidu būves, iekārtas utt.);

2.10.**būvniecības ieceres dokumentācija** – dokumentu kopums, kas satur grafiskos, teksta dokumentus, aprēķinus un citu informāciju par būvniecības ieceri;

2.11. **būvprojekta izstrādātājs** – būvspeciālists vai būvkomersants, kas uz rakstveida vienošanās pamata, turpina būvprojekta minimālā sastāvā izstrādi atbilstoši būvatļaujā iekļautajiem projektēšanas nosacījumiem;

2.12. **būvprojekts minimālā sastāvā** – nepieciešamais grafiskais un teksta dokumentu kopums, kas ataino būves pamatideju (būves apjoms, novietojums, lietošanas veids) un ir pamats būvatļaujas izdošanai.

2.13. **būvuzraudzība** – profesionāla un neatkarīga uzraudzība par būvdarbu veikšanas procesu ar mērķi pārliecināties par kvalitatīvu un drošu būves būvniecību;

2.14. **būvuzraudzības plāns** – pamatojoties uz darbu veikšanas projekta izstrādāts būvdarbu kvalitātes uzraudzības plāns, kas nosaka būvuzrauga obligāti veicamās pārbaudes un fiksē galvenos būvdarbu etapus;

2.15. **galvenais būvdarbu veicējs** – būvdarbu veicējs, kas piesaista citus atsevišķus būvdarbu veicējus, noslēdzot attiecīgus līgumus, un kura pienākums ir realizēt būvobjektu dabā atbilstoši būvprojektam;

2.16.**inženiertīkls** – cauruļvadu, kabeļu, vadu, aprīkojumu, iekārtu, ierīču un būvju kopums, kas paredzēts elektroenerģijas, siltumenerģijas, gāzes, elektronisko sakaru, ūdens un citu resursu ražošanai, pārvadei (transportam), uzglabāšanai vai sadalei, kā arī inženiertīklu pievadiem un iekšējiem inženiertīkliem.

2.17.**inženiertīklu pievads** - ārējā energoapgāde, elektronisko sakaru, ūdens un citu resursu apgādes sistēma, kas sastāv no pazemes vai (un) virszemes cauruļvadu, kabeļu, vadu un tā tehnisko ietaišu kopuma no sadales tīkla līdz būves ievada noslēgierīcei vai ievada sadalnei;

2.18. **īslaicīgas lietošanas būve** - būve, kuras ekspluatācijas laiks nav ilgāks par pieciem gadiem un kas jānojauc līdz minētā termiņa beigām;

2.19. **kvalificēts būvdarbu izpildītājs** – fiziska persona, kas ieguvusi valsts atzītu profesionālo izglītību un vismaz 2 kvalifikācijas līmeni būvniecības vai saistītā profesijā vai Latvijas amatniecības kameras amatnieka karti;

2.20. **mazēka** – vienstāva ēka, kuras apbūves laukums nav lielāks par 25 m2;

2.21.**pagaidu būve** – būvdarbu veikšanai nepieciešama būve, kas jānojauc pirms būvobjekta nodošanas ekspluatācijā;

2.22.**segtie darbi** – būvdarbi, kuru apjoma un kvalitātes kontroli pēc tiem sekojošo būvdarbu veikšanas nav iespējams izdarīt bez īpašiem pasākumiem vai papildu darba, kā arī finanšu un citu resursu piesaistīšanas.

**2. Vispārīgais būvniecības process**

3. Būvniecību var ierosināt (turpmāk – būvniecības ierosinātājs):

3.1. nekustamā īpašuma īpašnieks, tiesiskais valdītājs vai lietotājs, kuram ar līgumu noteiktas tiesības būvēt;

3.2. pašvaldība, veicot tādas būves, kas kļuvusi bīstama un rada apdraudējumu cilvēku drošībai vai bojā ainavu, sakārtošanu vai nojaukšanu, vai patvaļīgās būvniecības objektu nojaukšanu;

3.3. inženiertīklu īpašnieks vai tiesiskais valdītājs normatīvajos aktos noteiktajos gadījumos.

4. Ņemot vērā būves būvniecības sarežģītības pakāpi un iespējamo ietekmi uz vidi, būves iedala trīs grupās (1.pielikums), kur pirmā ir zemākā, bet trešā ir augstākā grupa.

5. Dalījums būvju grupās un būvniecības process neattiecas uz ģeodēziskajiem punktiem, robežzīmēm un citām apvidū nostiprinātām zīmēm, kurām ir noteikts vismaz viens no šādiem raksturlielumiem - koordinātas, augstums, Zemes gravimetriskā lauka vērtība vai Zemes ģeomagnētiskā lauka vērtība un kuru būvniecības kārtību nosaka normatīvie akti ģeodēzijas, kartogrāfijas un ģeotelpiskās informācijas jomā.

6. Būvniecības ieceres iesniegumu par paredzēto būvniecību iesniedz institūcijā, kura veic būvvaldes funkcijas (turpmāk – būvvalde).

7. Ja būvniecības ieceres iesniegums tiek iesniegts par vairāku būvju būvniecību, kuras atbilstoši šo noteikumu 1.pielikumam atrodas dažādās būvju grupās, būvniecības procesā piemēro kārtību, kāda speciālajos būvnoteikumos noteikta augstākas grupas būves būvniecībai. Ja būvniecības ieceres iesniegumā ir plānota ēkas būvniecība, piemēro ēku būvnoteikumus, izņemot, ja ēka ir pakārtota inženierbūvei.

8.Atkarībā no būves grupas un speciālos noteikumos noteiktā būvniecības procesa, būvvalde pieņem lēmumu par būvniecības ieceri Būvniecības likumā noteiktajā kārtībā un termiņos. Būvdarbus var uzsākt pēc attiecīgā lēmuma pieņemšanas un atzīmju veikšanas par nosacījumu izpildi.

9. Ja paredzēta būve, kurai būvatļauju izsniedz nevis būvvalde, bet cita institūcija, tā septiņu dienu laikā informē attiecīgo būvvaldi:

9.1. par izsniegto būvatļauju;

9.2. par atzīmes izdarīšanu būvatļaujā par būvdarbu uzsākšanas nosacījumu izpildi.

10.Ja paredzētā būve ir īslaicīgas lietošanas būve, būvvalde lemj par īslaicīgas lietošanas būves ekspluatācijas termiņu nosakot to ne ilgāku par pieciem gadiem. Ekspluatācijas termiņu var pagarināt kopā nepārsniedzot 10 gadu ekspluatācijas termiņu.

11. Gadījumā, ja būvei nav saglabājies neviens konstruktīvais elements un teritorija ir sakārtota, būvvalde pēc nekustamā īpašuma īpašnieka vai ja tāda nav, tiesiskā valdītāja pieprasījuma saņemšanas 14 dienu laikā izdod dokumentu, kas apliecina būves neesību dabā (2.pielikums),pirms tam veicot apsekošanu dabā.

**3. Būvniecības ieceres sagatavošana un inženierizpētes noteikumi**

12. Pirms būvniecības ieceres iesnieguma iesniegšanas, būvniecības ierosinātājam ir tiesības saņemt institūciju tehniskos un īpašos noteikumus, ja attiecīgās jomas normatīvie akti nosaka šādu tehnisko noteikumu nepieciešamību, kā arī saņemt inženiertīklu īpašnieku pieslēgšanās (atslēgšanās) vai to šķērsošanas tehniskās prasības.

13. Pirms būves atjaunošanas, pārbūves vai restaurācijas būvprojekta minimālā sastāvā izstrādes būvniecības ierosinātājam ir jāveic būves vai tās daļas tehniskā apsekošana, kā arī kultūrvēsturiskā inventarizācija atbilstoši kultūras pieminekļu aizsardzības jomas normatīvo aktu nosacījumiem, ja būve ir valsts aizsargājam kultūras piemineklis. Tehniskās apsekošanas atzinums un kultūrvēsturiskās inventarizācijas dokumentācija ir pievienojama būvniecības ieceres iesniegumam.

14. Būvvalde pieprasa būvniecības ierosinātājam saņemt tehniskos un īpašos noteikumus no valsts institūcijām, ja tas noteikts attiecīgās jomas normatīvajos aktos.

15. Valsts un pašvaldību institūcijas tehniskos un īpašos noteikumus sagatavo un izsniedz 20 dienu laikā no pieprasījuma saņemšanas.

16. Inženiertīklu īpašnieki vai valdītājs inženiertīklu pieslēgšanās (atslēgšanās) vai to šķērsošanas tehniskās prasības sagatavo un bez maksas izsniedz 20 dienu laikā no pieprasījuma saņemšanas dienas.

17. Inženiertīklu pieslēgšanās (atslēgšanās) tehnisko prasību (pieslēgšanās inženiertīkliem, to šķērsošana) izsniedzējs atbilstoši kompetencei nosaka konkrētas prasības būves pieslēgšanai inženiertīkliem vai to šķērsošanai. Tehniskajos noteikumos nosaka prognozēto izdevumu apmēru par pieslēgšanos inženiertīkliem vai inženiertīklu pilnveidošanu. Prognozētais izdevumu apmērs nedrīkst būt lielāks par tehnisko prasību izpildei nepieciešamajām izmaksām, kuras tieši saistītas ar īstenojamo projektu.

18. Teritorijas inženierizpēti veic, lai nodrošinātu ekonomiski un tehniski pamatota būvprojekta izstrādi un būvdarbu veikšanu, kā arī vides un kultūras pieminekļu aizsardzību būvniecības un būves ekspluatācijas laikā.

19. Inženierizpēti veic:

19.1. no jauna būvējamu, pārbūvējamu un atjaunojamu būvju būvprojektam, tai skaitā, ja nepieciešams, projektējamajiem inženiertīkliem. Veicot inženierizpēti būves paplašināšanai, pārbūvei vai tehniskajai modernizācijai, noskaidro, kā mainījušies dabas apstākļi (arī pamatnes grunts īpašības) attiecīgās būves būvniecības un ekspluatācijas laikā;

19.2. būvniecības un ekspluatācijas laikā, lai kontrolētu zemes darbu, kā arī būves pamatnes un pamatu izbūves atbilstību būvprojektam, lai laikus prognozētu iespējamos būvniecības izraisītos vai veicinātos nelabvēlīgos ģeoloģiskos procesus (piemēram, karstu, noslīdeņus, sufoziju, pārmitrināšanu) un nodrošinātu iespējas to novēršanai; kā arī lai noteiktu būves deformācijas.

20. Inženierizpēte būvniecības vajadzībām ietver:

20.1. ģeodēzisko un topogrāfisko izpēti;

20.2. ģeotehnisko izpēti;

20.3. hidrometeoroloģisko izpēti.

21. Inženierizpētes mērķi, darbu veidus un izpildes secību atkarībā no būves veida (rakstura) nosaka būvniecības ierosinātājs kopā ar būvprojekta izstrādātāju un inženierizpētes darbu izpildītāju.

22. Inženierizpētes darbu izpildītājs sagatavo inženierizpētes darbu programmu, kurā paredz konkrētu inženierizpētes darbu uzdevumus, metodes, apjomus un izpildes secību. Programmu sagatavo atbilstoši tehnisko normatīvu prasībām, maksimāli izmantojot iepriekš veiktās dabas apstākļu izpētes rezultātus. Ja nepieciešams, veic teritorijas iepriekšēju apsekošanu.

**4. Projektēšana**

23. Būvniecības ieceres realizācijai normatīvajos aktos noteiktos gadījumos nepieciešamos dokumentus ir tiesīgs izstrādāt būvprojekta izstrādātājs. Izņēmumi no šī noteikuma ir pieļaujami speciālajos būvnoteikumos noteiktos gadījumos.

24. Būvprojekta izstrādātājs izstrādā būvprojektu atbilstoši normatīvajiem aktiem, līgumam par būvprojekta izstrādi un labai profesionālajai praksei, atbilstošā apjomā un saturā, lai būtu iespējams:

24.1. noteikt saskaņā ar to izbūvējamās būves atbilstību normatīvajiem aktiem un citām izvirzītajām prasībām;

24.2. veikt būvprojekta ekspertīzi, ja tāda nepieciešama;

24.3. veikt būves energoefektivitātes aprēķinu, ja tāds nepieciešams;

24.4. veikt būvizmaksu aprēķinu ar būvniecības ierosinātāja noteiktu precizitāti;

24.5. nodrošināt būvdarbu veicējam pietiekošu informāciju būvdarbu veikšanai.

25. Ja persona nav tiesīga patstāvīgi izstrādāt būvniecības ieceres realizācijai nepieciešamos dokumentus, tā var tos izstrādāt būvspeciālista, kuram ir atbilstoša specialitāte, vadībā. Minētajā gadījumā būvniecības ieceres dokumentus paraksta un par to atbildību uzņemas būvspeciālists, kura vadībā tā ir izstrādāta.

26. Izstrādājot būvniecības ieceres dokumentus, būvprojektu vai tā daļu, būvprojekta izstrādātājam ir pienākums ievērot būvniecību reglamentējošos normatīvos aktus un tehniskās prasības.

27. Ja būvniecības ierosinātājs slēdz līgumu par būvprojektēšanu:

27.1. ar vairākiem būvprojekta izstrādātājiem, attiecīgajos līgumos norādāms atbildīgais būvprojekta izstrādātājs, kurš vada projektēšanu un koordinē būvprojekta izstrādi kopumā;

27.2. ar vienu būvprojekta izstrādātāju, kurš uzņemas atbildīgā būvprojekta izstrādātāja pienākumus un tiesības.

28. Ja atbildīgais būvprojekta izstrādātājs ir būvkomersants, tas norīko būvprojekta vadītāju – atbilstošas jomas būvspeciālistu, kurš vada būvprojekta izstrādi. Ja atbildīgais būvprojekta izstrādātājs ir būvspeciālists, tas veic arī būvprojekta vadītāja pienākumus.

29. Būvprojekta vadītājam ir šādi pienākumi:

29.1. vadīt projektēšanas darbus, kā arī koordinēt atsevišķo būvprojekta daļu savstarpējo atbilstību būvprojektam kopumā;

29.2. pārliecināties, ka ir saņemta pietiekoša un aktuāla projektēšanai nepieciešamā informācija, ja nepieciešams, pieprasīt papildus informāciju un nodrošināt savlaicīgu tās nodošanu būvprojekta daļu atbildīgajiem speciālistiem;

29.3. informēt būvprojekta daļu vadītājus par viņu izstrādei nodoto darbu apjomu;

29.4. pārbaudīt atsevišķo projekta daļu atbilstību būvniecības iecerei un to savstarpējo saskaņotību;

29.5. informēt būvniecības procesa dalībniekus par jebkādu saņemto informāciju, kas ietekmē vai var ietekmēt projektēšanas darbu izpildi;

29.6. būvprojekta izmaiņu gadījumā nodrošināt atbilstošu to iestrādāšanu visās attiecīgajās būvprojekta daļās, ja nepieciešams, informē par izmaiņām būvatļauju izdevušo institūciju un organizē atbilstošu saskaņošanas procedūru.

30. Ja viena zemes gabala robežās atsevišķus būvobjektus projektē vairāki būvprojekta izstrādātāji, zemes gabala ģenerālplāna izstrādāšanu vada viens būvprojekta vadītājs, kura pienākums ir koordinēt zemes gabala apbūvi kopumā.

31. Būvprojekta sastāvā ietilpstošu būvprojekta daļu izstrādā būvprojekta daļas izstrādātājs. Ja būvprojekta daļas izstrādātājs ir komersants, tas norīko būvprojekta daļas vadītāju - atbilstošas jomas būvspeciālistu. Būvprojekta daļas vadītājs organizē un vada būvprojekta daļas izstrādi.

32. Būvprojekta daļas vadītājam ir šādi pienākumi:

32.1. pārliecināties, ka saņemta visa darbu izpildei nepieciešamā informācija, ja nepieciešams, pieprasīt būvprojekta vadītājam papildus informāciju;

32.2. veikt nepieciešamos aprēķinus un izstrādāt attiecīgās būvprojekta daļas, nodrošinot to atbilstību būvniecības iecerei, būvniecības ierosinātāja uzdevumam, būvatļaujas nosacījumiem un normatīvo aktu un standartu prasībām;

32.3. nodrošināt attiecīgo daļu ietvaros izstrādāto risinājumu savstarpējo saskaņotību;

32.4. informēt būvprojekta vadītāju par attiecīgās daļas risinājumiem, kas ietekmē vai var ietekmēt citu būvprojekta daļu risinājumus.

33. Ja būvniecības dalībnieki vai būvniecību kontrolējošās institūcijas konstatē būvprojekta neatbilstību normatīvo aktu vai tehnisko un īpašo noteikumu prasībām, to pienākums ir ziņot Ekonomikas ministrijai un attiecīgajai sertificēšanas institūcijai par būvspeciālista pārkāpumiem.

**5. Būvprojekta ekspertīze**

34. Būvprojekta ekspertīze ir obligāta trešās grupas būvju būvprojektiem, izņemot būvju nojaukšanas būvprojektam.

35. Gadījumos, kad būvprojekta ekspertīze ir obligāta vai to pieprasa būvvalde, pamatojot ekspertīzes nepieciešamību, būvprojekta ekspertīzes veicēju izvēlas un līgumu par ekspertīzi slēdz būvniecības ierosinātājs. Izdevumus par ekspertīzes veikšanu būvniecības ierosinātājs sedz atbilstoši noslēgtajam pakalpojuma līgumam.

36. Trešās grupas būvēm speciālos būvnoteikumos nosaka būvprojekta daļas un sadaļas, kurām veic būvprojekta ekspertīzi.

37. Būvprojektu ekspertīzi trešās grupas būvēm ir tiesīgi veikt tikai būvkomersanti, kuri nodarbina būvspeciālistus ar patstāvīgās prakses tiesībām ekspertīzes veikšanā. Citas grupas būvju būvprojektu ekspertīzi patstāvīgi ir tiesīgi veikt arī būvspeciālisti ar patstāvīgās prakses tiesībām ekspertīzes veikšanā.

38. Būvkomersantam, kas veic būvprojekta ekspertīzi, ir pienākums iesaistīt ekspertīzes veikšanas procesā tikai atbilstošas kvalifikācijas darbiniekus ar prasmēm un pieredzi uzdoto darbu veikšanā.

39. Būvprojekta ekspertīzes veicējs ekspertīzes atzinumā (3.pielikums) būvniecības ierosinātājam apliecina interešu konflikta neesamību, pamatojoties uz principiem, kas ietverti likumā „Par interešu konflikta novēršanu valsts amatpersonu darbībā”. Pienākums novērst iespējamo interešu konfliktu ir konkrētam būvspeciālistam, ja tā ir pašnodarbināta persona, vai būvspeciālista darba devējam.

40. Ja būvniecības ierosinātājs slēdz līgumu par būvprojekta ekspertīzi:

40.1. ar vairākiem būvkomersantiem, attiecīgajos līgumos norādāms ekspertīzes vadītājs, kura pienākums ir koordinēt ekspertīzes veikšanu par visām iesniegtajām būvprojekta daļām un sadaļām, kā arī sniegt kopējo būvprojekta ekspertīzi;

40.2. ar vienu būvkomersantu vai būvspeciālistu, tas uzņemas gan eksperta, gan ekspertīzes vadītāja pienākumus un tiesības.

41. Ekspertīzes pasūtītājs ekspertīzes veikšanai iesniedz ekspertīzes veicējam:

41.1. pilnu būvprojekta eksemplāru (ar atbildīgo vadītāju un būvniecības ierosinātāja parakstiem un nepieciešamajiem saskaņojumiem);

41.2. projektēto būvkonstrukciju slodžu un konstrukciju aprēķinus, kas nepieciešami būvkonstrukciju pilnvērtīgai analīzei;

41.3. pārbūves, restaurācijas vai atjaunošanas gadījumos – esošās būves tehniskās apsekošanas atzinumu;

41.4. konservācijas vai konservācijas pārtraukšanas gadījumos – būves tehniskās apsekošanas atzinumu;

41.5. citu nepieciešamo dokumentāciju, ja to pieprasa ekspertīzes veicējs.

42. Ekspertīzes rezultātus par atsevišķām projekta daļām un sadaļām eksperts apkopo būvprojekta daļas vai sadaļas ekspertīzes atzinumā (3.pielikums).

43. Pamatojoties uz šiem atzinumiem, ekspertīzes vadītājs sagatavo būvprojekta ekspertīzes atzinumu (3.pielikums).

44. Ekspertu atzinumi par atsevišķām projekta daļām un sadaļām tiek pievienoti būvprojekta ekspertīzes atzinumam kā neatņemama atzinuma sastāvdaļa.

45. Ekspertīzes vadītājs par normatīvo aktu un tehnisko noteikumu prasībām atbilstošu būvprojektu sniedz pozitīvu atzinumu, bet par neatbilstošu būvprojektu – negatīvu atzinumu.

46. Saņemot negatīvu atzinumu, būvniecības ierosinātājs nodod būvprojektu būvprojekta izstrādātājam neatbilstību novēršanai.

47.Pēc neatbilstību novēršanas, būvniecības ierosinātājs iesniedz būvprojektu atkārtotai ekspertīzei, kurā tiek izvērtēta tikai precizētā daļa vai sadaļa. Veicot ekspertīzi pie cita eksperta, nepieciešams veikt pilnu būvprojekta ekspertīzi.

48. Būvprojekta ekspertīzes atzinumu būvniecības ierosinātājs pievieno būvprojekta dokumentācijai.

49. Eksperts saņemto dokumentāciju, kas tika iesniegta ekspertīzes veikšanai un sniegto atzinumu glabā vismaz 10 gadus.

50. Gadījumos, kad eksperts ir sniedzis negatīvu atzinumu, ekspertam ir pienākums informēt Ekonomikas ministriju, norādot, vai konstatētie trūkumi skar būves būtiskās prasības.

51. Ja būvprojektā, kuram ir veikta ekspertīze, pirms būvdarbu uzsākšanas vai būvdarbu laikā tiek veiktas būves arhitektoniskā risinājuma vai būves, tās nesošo konstrukciju vai to daļu konstruktīvā risinājuma izmaiņas, kuras attiecas uz būves mehānisko stiprību, stabilitāti, ugunsdrošību vai lietošanas drošumu, būvniecības ierosinātājam ir pienākums veikt atkārtotu attiecīgo būvprojekta daļu un sadaļu ekspertīzi, ievērojot šo noteikumu 58.punktu.

52. Būvekspertīzi papildus šajā nodaļā noteiktajiem gadījumiem veic arī:

52.1. ja risināms strīdus jautājums starp būvniecības dalībniekiem;

52.2. pēc būvniecības ierosinātāja pieprasījuma;

52.3.pēc būvvaldes rakstiski pamatota pieprasījuma.

53. Būvniecības dalībnieki vai cita persona, kuras subjektīvās publiskās tiesības skar būvniecības iecere vai būve, var pieaicināt būvekspertu būvprojektu, būvizstrādājumu vai būvdarbu kvalitātes novērtēšanai, kā arī atzinuma sniegšanai citos ar būvniecību saistītos jautājumos.

**6. Izmaiņas būvniecības iecerē vai būvprojektā**

54. Pirmās grupas būvēm būvniecības ieceres akceptēšanas procesā vai būvdarbu veikšanas laikā izmaiņas sākotnējā iecerē nav pieļaujamas, izņemot speciālajos būvnoteikumos noteiktās pielaides inženiertīklu būvniecībā. Gadījumos, kad ieceres iesniedzējs vēlas mainīt pirmās grupas būves ieceri, būvniecības ieceres dokumenti būvvaldē iesniedzami no jauna un uzsākams jauns būvniecības process.

55. Otrās un trešās grupas būvēm būvniecības ieceres būvatļaujas nosacījumu izpildes laikā, izmaiņas būvprojekta minimālā sastāvā (sākotnējā iecerē):

55.1. ja tās ir saistītas ar būves apjomu, būvvietu vai lietošanas veidu nav pieļaujamas, izņemot speciālajos būvnoteikumos noteiktās pielaides inženiertīklu būvniecībā. Izmaiņu gadījumā, būvniecības iecere būvvaldē iesniedzama no jauna. Būvniecības iecerei saņemama jauna būvatļauja;

55.2. ja tās ir saistītas ar būves fasāžu risinājumu, bez būvapjoma izmaiņām, ir pieļaujamas, ja attiecīgās izmaiņas ir saskaņotas būvvaldē, kā arī Valsts kultūras pieminekļu aizsardzības inspekcija, ja būve ir valsts aizsargājams kultūras piemineklis.

56. Otrās un trešās grupas būvēm, būvdarbu veikšanas laikā, izmaiņas saskaņotā būvprojekta risinājumā:

56.1. ja tās ir saistītas ar būves apjomu, būvvietu vai lietošanas veidu nav pieļaujamas, izņemot speciālajos būvnoteikumos noteiktās pielaides inženiertīklu būvniecībā. Izmaiņu gadījumā, būvniecības iecere būvvaldē iesniedzama no jauna. Būvniecības iecerei saņemama jauna būvatļauja;

56.2. ja tās skar būves fasāžu risinājumu, bez būvapjoma izmaiņām, ir pieļaujams, ja attiecīgās izmaiņas ir saskaņojusi būvvalde, kā arī Valsts kultūras pieminekļu aizsardzības inspekcija, ja būve ir valsts aizsargājams kultūras piemineklis;

56.3. ja tās neskar tehnisko noteikumu nosacījumus un nav pretrunā ar Latvijas būvnormatīvos un citos normatīvajos aktos noteiktajām prasībām un vietējās pašvaldības teritorijas plānojumu (lokālplānojumu, detālplānojumu) ir pieļaujams, ja būvniecības dalībnieki par to vienojas ar būvprojekta izstrādātāju.

57. Ja atbilstoši 55.2 vai 56.2.apakšpunktam tiek veiktas izmaiņas būves fasāžu risinājumam, bez būvapjoma izmaiņām, izmainītās būvprojekta sadaļas ar skaidrojošo aprakstu par veiktajām izmaiņām iesniedz būvvaldē, kā arī Valsts kultūras pieminekļu aizsardzības inspekcijā, ja būve ir valsts aizsargājams kultūras piemineklis, atkārtotai saskaņošanai.

58. Ja būvprojektā, kuram ir veikta ekspertīze, pirms būvdarbu uzsākšanas vai būvdarbu laikā tiek veiktas būves arhitektoniskā risinājuma vai būves, tās nesošo konstrukciju vai to daļu konstruktīvā risinājuma izmaiņas, kuras attiecas uz būves mehānisko stiprību, stabilitāti, ugunsdrošību vai lietošanas drošumu, būvniecības ierosinātājam ir pienākums:

58.1. ja ir uzsākti būvdarbi, nodrošināt būvdarbu pārtraukšanu būves daļā, kuru skar konstruktīvā risinājuma izmaiņas;

58.2. nodrošināt attiecīgo būvprojekta daļu un sadaļu izstrādi, atbilstoši Latvijas būvnormatīvu un citu normatīvo aktu prasībām;

58.3. nodrošināt attiecīgo būvprojekta daļu un sadaļu ekspertīzi;

58.4. iesniegt būvprojekta izmaiņu dokumentāciju un ekspertīzes atzinumu būvvaldē divu nedēļu laikā, pēc tā saņemšanas;

58.5. būvdarbus būves daļā, kuru skar konstruktīvā risinājuma izmaiņas, pieļaut atsākt pēc tam, kad ir saņemts pozitīvs ekspertīzes atzinums.

**7. Pirmās grupas būvju vispārīgais būvniecības process**

59. Pirmās grupas būvju būvniecību ierosina iesniedzot būvvaldē paskaidrojuma rakstu vai apliecinājuma karti. Būvvaldē iesniedzamo dokumentu saturu un apjomu nosaka speciālie būvnoteikumi;

60. Lēmums par būvniecības ieceres akceptēšanu ir spēkā divus gadus un šajā termiņā būvniecības ierosinātājam ir jārealizē iecere, ja speciālajos būvnoteikumos nav noteikts citādi.

61. Pabeidzot pirmās grupas būves būvdarbus, būvvaldē iesniedz speciālajos būvnoteikumos noteiktos dokumentus.

**8. Otrās un trešās grupas būvju vispārīgais būvniecības process**

62. Otrās un trešās grupas būvju būvniecībai, pārbūvei, atjaunošanai vai novietošanai būvniecības ierosinātājs iesniedz būvniecības ieceres iesniegumu un būvprojektu minimālā sastāvā speciālajos būvnoteikumos noteiktajā apjomā.

63. Speciālajos būvnoteikumos noteiktajos gadījumos otrās un trešās grupas būvju pārbūvi un atjaunošanu var veikt, ja būvvaldē ir iesniegta apliecinājuma karte un būvdarbus drīkst uzsākt, kad būvvalde ir akceptējusi ieceri, izdarot atzīmi apliecinājuma kartē. Būvvaldē iesniedzamo dokumentu saturu un apjomu nosaka speciālie būvnoteikumi.

64. Būvniecības ierosinātājam būvvaldē papildus ir jāiesniedz informācija un aprēķini, ja būves iedalījums otrajā grupā tiek pamatots ar cilvēku skaitu, kas vienlaicīgi var atrasties būvē.

65. Būvatļaujas forma un tajā iekļaujamie projektēšanas un būvdarbu uzsākšanas nosacījumi ir noteikti attiecīgās būves speciālajos būvnoteikumos.

66. Būvniecības ierosinātājs, izpildot būvatļaujā norādītos projektēšanas nosacījumus, iesniedz būvvaldē būvatļaujā norādītos dokumentus. Būvvalde Būvniecības likumā norādītajā termiņā izvērtē iesniegtos dokumentus un izdara atzīmi būvatļaujā par projektēšanas nosacījumu izpildi vai sniedz pamatotu atteikumu.

67. Būvvalde neizdara atzīmi par projektēšanas nosacījumu izpildi gadījumos, kad ir apstrīdēti vai pārsūdzēti vides institūcijas izsniegtie tehniskie noteikumi. Vides institūcijai ir pienākums trīs darba dienu laikā informēt attiecīgo būvvaldi, ja vides tehniskie noteikumi ir apstrīdēti vai pārsūdzēti.

68. Būvatļaujā ietverto projektēšanas nosacījumu maksimālais izpildes termiņš:

68.1. otrās grupas būvēm – divi gadi;

68.2. trešās grupas būvēm – četri gadi.

69. Maksimālajā projektēšanas nosacījumu izpildes termiņā netiek ieskaitīts laiks, kad būvatļauja ir apstrīdēta vai pārsūdzēta.

70. Būvniecības ierosinātājs, izpildot būvatļaujā norādītos būvdarbu uzsākšanas nosacījumus, iesniedz būvvaldē būvatļaujā norādītos dokumentus. Būvvalde Būvniecības likumā norādītajā termiņā izvērtē iesniegtos dokumentus un izdara atzīmi būvatļaujā par būvdarbu uzsākšanas nosacījumu izpildi vai sniedz pamatotu atteikumu.

71. Būvatļaujā norādītie būvdarbu uzsākšanas nosacījumi ir jāizpilda speciālajos būvnoteikumos norādītajā termiņā.

72. Ja būvniecības ierosinātājs neizpilda būvatļaujā norādītajā termiņā noteiktos projektēšanas nosacījumus vai būvdarbu uzsākšanas nosacījumus, būvatļauja zaudē spēku no termiņa iztecēšanas brīža.

73. Maksimālais būvdarbu veikšanas ilgums līdz būves nodošanai ekspluatācijā:

73.1. būvēm, kurām tika veikts paredzētās darbības ietekmes uz vidi novērtējums - pieci gadi;

73.2. pārējām būvēm – astoņi gadi.

74. Maksimālo būvdarbu veikšanas ilgumu nosaka no brīža, kad izdarīta atzīme būvatļaujā par visu tajā ietverto nosacījumu izpildi. Šajā laikā ieskaita arī būvdarbu pārtraukšanas laiku, ja tas veikts pēc būvatļaujas saņēmēja lūguma. Maksimālajā būvdarbu veikšanas ilgumā netiek ieskaitīts laiks, kad būvdarbi tika pārtraukti, pamatojoties uz institūcijas lēmumu, ja tas nav saistīts ar pārkāpumiem būvniecībā.

75. Pirms būvdarbu uzsākšanas būvniecības dalībnieki veic darba aizsardzības un ugunsdrošības pasākumus, un iekārto darbavietas saskaņā ar normatīvajiem aktiem par darba aizsardzības prasībām, veicot būvdarbus.

76. Katrā būvobjektā regulāri aizpildāms:

76.1. būvdarbu žurnāls (4.pielikums), izņemot, ja speciālajos būvnoteikumos ir noteikts citādi.

76.2. autoruzraudzības žurnāls (5.pielikums), ja tiek veikta autoruzraudzība.

77. Būvdarbu žurnāls, autoruzraudzības žurnāls (ja tiek veikta autoruzraudzība), kā arī būvprojekts, būvatļaujas kopija, iebūvēto materiālu un konstrukciju ekspluatācijas īpašību deklarācijas ir pieejamas būvlaukumā tām amatpersonām, kurām ir tiesības kontrolēt būvdarbus.

78. Pārtraucot būvdarbus uz termiņu, kas ir ilgāks par vienu gadu, ir jāveic būves konservācija speciālajos būvnoteikumos noteiktajā kārtībā. Būves konservāciju veic arī gadījumos, kad būvdarbus pārtrauc uz īsāku laiku, ja to prasa attiecīgā būvniecības stadijā esošais būves konstruktīvais vai vides stāvoklis.

79. Būvdarbus var apturēt ar būvvaldes, būvinspektora, Valsts darba inspekcijas vai Patērētāju tiesību aizsardzības centra lēmumu, Valsts kultūras pieminekļu aizsardzības inspekcijas vai Valsts ugunsdzēsības un glābšanas dienesta rīkojumu, ja nav izpildītas normatīvajos aktos noteiktās prasības, vai citu pamatotu iemeslu dēļ. Valsts darba inspekcija, Patērētāju tiesību aizsardzības centrs, Valsts kultūras pieminekļu aizsardzības inspekcija vai Valsts ugunsdzēsības un glābšanas dienests informē būvvaldi par būvdarbu apturēšanu un atļauju atsākt būvdarbus.

80. Būvi, tās daļu vai būves kārtu pieņem ekspluatācijā, ja tā ir uzbūvēta atbilstoši būvatļaujā izvirzītiem nosacījumiem.

81. Būves, tās daļas vai būves kārtas pieņemšanu ekspluatācijā ierosina būvniecības ierosinātājs, iesniedzot būvvaldē speciālajos būvnoteikumos noteiktos dokumentus.

82. Aktā par būves pieņemšanu ekspluatācijā iekļaujamā informācija un akta forma ir noteikta speciālajos būvnoteikumos

**9. Būvdarbu organizēšana**

83. Būvniecības ierosinātājs nodrošina būvdarbu veicējam piekļuvi būvlaukumam. Būvdarbu līgumā norādāms periods, uz kādu piekļuve tiek nodrošināta, kā arī piešķirto tiesību un atbildības apjoms.

84. Galvenā būvdarbu veicēja pienākums ir:

84.1. organizēt būvdarbus būvlaukumā atbilstoši darbu organizācijas projektam, darba aizsardzības plānam un darbu veikšanas projektam;

84.2. nodrošināt visu veikto darbību un metožu piemērotību konkrētajā būvlaukumā, stabilitāti un drošību;

84.3. nodrošināt visu to personu drošību, kurām ir tiesības atrasties būvlaukumā;

84.4. nodrošināt papildus pasākumus, kas, veicot būvdarbus, nepieciešami sabiedrības drošības garantēšanai.

84.5. nodrošināt būvniecības procesā atbilstošas kvalifikācijas būvdarbu izpildītājus;

84.6. nodrošināt, ka būvdarbos tiek izmantoti tikai būvizstrādājumi, kuriem ir atbilstību apliecinošie dokumenti, kā arī pielietoto būvizstrādājumu atbilstību būvprojektam;

85. Būvniecības ierosinātāja pienākums ir pirms būvdarbu uzsākšanas nozīmēt darba aizsardzības koordinatoru, ja būvdarbus veic vairāki būvdarbu veicēji, kā arī iecelt darba aizsardzības koordinatoru projekta sagatavošanas posmam.

86. Būvdarbus veic sertificēta atbildīgā būvdarbu vadītāja vadībā, ko ieceļ galvenais būvdarbu veicējs. Atsevišķos būvdarbus uz līguma pamata var veikt atsevišķu būvdarbu veicējs, kurš ieceļ būvdarbu vadītāju konkrētu būvdarbu veikšanai. Būvdarbu vadītājs nodrošina konkrētā darba kvalitatīvu būvdarbu veikšanu atbilstoši būvprojektam, kā arī ievērojot citus būvniecību reglamentējošos normatīvos aktus un būvizstrādājumu izmantošanai noteiktās tehnoloģijas. Galvenais būvdarbu veicējs nav tiesīgs nodot būvdarbu veicējam visu būvdarbu izpildi kopumā.

87. Atbildīgie būvdarbu vadītāji paraksta saistību rakstu (6.pielikums), kurus iesniedz būvvaldē.

88. Darbu veikšanas projekts nododams atbildīgajam būvdarbu vadītājam pirms būvprojektā paredzēto darbu uzsākšanas.

89. Visiem būvniecības dalībniekiem, kas strādā vai atrodas būvlaukumā, ir saistoši atbildīgā būvdarbu vadītāja rīkojumi, ciktāl to nosaka savstarpēji noslēgtie līgumi un darba aizsardzības koordinatora norādījumi.

90. Atbildīgā būvdarbu vadītāja pienākums ir nodrošināt būvobjekta kvalitatīvu būvdarbu veikšanu atbilstoši būvprojektam un darbu veikšanas projektam, kā arī ievērojot citus būvniecību reglamentējošos normatīvos aktus un būvizstrādājumu izmantošanai noteiktās tehnoloģijas. Būvdarbu kvalitātei ir jāatbilst Latvijas būvnormatīvos un citos normatīvajos aktos noteiktajiem būvdarbu kvalitātes rādītājiem.

91. Atbildīgajam būvdarbu vadītājam ir šādi pienākumi:

91.1. kontrolēt būvlaukuma sagatavošanas darbus pirms būvdarbu uzsākšanas;

91.2. iesaistīt būvniecības procesā tikai atbilstošas kvalifikācijas būvdarbu izpildītājus;

91.3. būvdarbos izmantot tikai būvizstrādājumus, kuriem ir atbilstību apliecinošie dokumenti, kā arī pielietoto būvizstrādājumu atbilstību būvprojektam;

91.4. ievērot būvdarbu secību un kvalitātes atbilstību būvprojektam, darbu organizācijas projektam un darbu veikšanas projektam, kā arī būvniecību, vides aizsardzību, darba aizsardzību un ugunsdrošību reglamentējošiem normatīvajiem aktiem;

91.5. organizēt būvkonstrukciju, segto darbu un citu izpildīto būvdarbu pieņemšanu;

91.6. izdarīt ierakstus būvdarbu žurnālā par veiktajiem būvdarbiem, iebūvētajiem būvizstrādājumiem un darbu kvalitāti;

91.7. kontrolēt būvdarbu žurnālā un autoruzraudzības žurnālā ierakstītos norādījumus un organizēt to izpildi, attiecīgi to izpildi fiksējot žurnālos;

91.8. apliecināt būves gatavību ekspluatācijai;

91.9. pēc būvuzrauga pieprasījuma sniegt detalizētu informāciju par sagatavošanās posmiem būvdarbiem, izvēlētajām metodēm darbu izpildē;

91.10. saskaņot ar būvuzraugu būvdarbu veicējus atsevišķiem būvdarbiem, ja tos neveic galvenais būvdarbu veicējs un to būvdarbu veicēji nav minēti līgumā starp galveno būvdarbu veicēju un būvniecības ierosinātāju;

91.11. nodrošināt, ka būvlaukumā netiek ielaistas un neuzturas nepiederošas personas;

91.12. nodrošināt dalītu laika uzskaiti par savu darbu katrā būvobjektā, pēc būvinspektora pieprasījuma sniegt uzskaiti pamatojošo dokumentāciju.

92. Atbildīgajam būvdarbu vadītājam ir tiesības:

92.1. ierosināt būvspeciālistu būvprakses sertifikāta apturēšanu vai anulēšanu, ja būvdarbu veikšanas laikā būvspeciālisti neveic šajos būvnoteikumos noteiktos pienākumus;

92.2. veikt izmaiņas plānotajos darbu sagatavošanas posmos, kā arī izvēlētajās darba metodēs, pirms tam veicot izmaiņas darbu veikšanas projektā un saskaņojot tās ar būvniecības ierosinātāju, autoruzraugu un būvuzraugu.

**10. Autoruzraudzība**

93. Autoruzraudzības mērķis ir nepieļaut būvniecības dalībnieku patvaļīgas atkāpes no akceptētās ieceres un izstrādātā būvprojekta, kā arī normatīvo aktu un standartu pārkāpumus būvdarbu gaitā.

94. Autoruzraudzība neatbrīvo būvdarbu veicēju un būvuzraugu no atbildības par būvdarbu kvalitāti, atbilstību būvprojektam un Latvijas būvnormatīvu prasībām.

95. Autoruzraudzību veic:

95.1. valsts aizsargājamiem kultūras pieminekļiem, otrās un trešās grupas ēkām pilsētbūvniecības pieminekļa teritorijā un tā aizsardzības zonā atbilstoši teritorijas plānojumam; (izņemot viena vai divu dzīvokļu dzīvojamām ēkām, palīgēkām);

95.2. trešās grupas būvēm;

95.2. publiskām jaunbūvējamām, restaurējamām un pārbūvējamām otrās grupas būvēm;

95.3. dzīvojamām ēkām (izņemot viena vai divu dzīvokļu dzīvojamām ēkām);

95.4. būvēm, kurām ir veikts ietekmes uz vidi novērtējums.

96. Autoruzraudzību, izņemot būves nojaukšanas gadījumā, veic pēc projektēšanas darbu pabeigšanas līdz būves nodošanai ekspluatācijā saskaņā ar būvniecības ierosinātāja un būvprojekta izstrādātāja noslēgto līgumu par autoruzraudzību.

97. Autoruzraudzības līgumā norāda autoruzraugu vai autoruzraugu grupu, kas var būt būvprojekta izstrādātājs vai viņa pilnvarots pārstāvis – attiecīgi sertificēts būvpeciālists vai būvspeciālistu grupa. Ja autoruzraudzību veic autoruzraugu grupa, ir jānozīmē atbildīgais autoruzraugs.

98. Autoruzraudzības žurnāls glabājas pie atbildīgā būvdarbu vadītāja, bet aizpildīto lapu kopijas — pie autoruzrauga.

99. Pirms būvobjekta nodošanas ekspluatācijā autoruzraudzības žurnālu kopā ar būvdarbu izpildes dokumentāciju nodod būvniecības ierosinātājam glabāšanai.

100. Autoruzraugam ir šādi pienākumi:

100.1. apsekot būvobjektu un apsekojuma rezultātus ierakstīt autoruzraudzības žurnālā;

100.2.izskatīt būvdarbu veicēja iesniegtos risinājumus un informāciju par lietotajām konstrukcijām, iekārtām, materiāliem un sniegt atzinumus par to atbilstību būvprojektam;

100.3. dot, ja nepieciešams, norādījumus būvdarbu vadītājam būvprojektā paredzēto risinājumu īstenošanai;

100.4. piedalīties būvkonstrukciju, segto darbu un citu izpildīto būvdarbu pieņemšanā;

100.5. kontrolēt autoruzraudzības žurnālā ierakstīto norādījumu izpildi un būvdarbu žurnālā ierakstīto norādījumu izpildi savas kompetences ietvaros;

100.6. veicot autoruzraudzību valsts aizsargājamos kultūras pieminekļos un to aizsardzības zonā, iesniegt Valsts kultūras pieminekļu aizsardzības inspekcijā un vietējā pašvaldībā pārskatu par veiktajiem darbiem, ja tas pieprasīts;

100.7. iesniegt būvniecības ierosinātājam vai būvvaldei motivētu rakstisku informāciju, ja konstatētas patvaļīgas atkāpes no būvprojekta vai netiek ievērotas normatīvo aktu prasības;

100.8 ierasties būvlaukumā pēc būvniecības ierosinātāja, būvdarbu veicēja, būvuzrauga, būvinspektora vai citu būvvaldes amatpersonu uzaicinājuma.

101. Autoruzraugam ir šādas tiesības:

101.1. piedalīties būves pieņemšanā ekspluatācijā;

101.2. pieprasīt iesniegt izvērtēšanai būvdarbu veicēja izstrādātos risinājumus un informāciju par lietotajām konstrukcijām, iekārtām, materiāliem;

101.3. pārbaudīt, vai būvobjektā ir atbilstoša būvprojekta un būvdarbu izpildes dokumentācija;

101.4. pārbaudīt būvdarbu secības un kvalitātes atbilstību būvprojektam, darbu veikšanas projektam, kā arī normatīvo aktu prasībām;

101.5. ierosināt institūcijai, kura izdevusi atbildīgā būvdarbu vadītāja būvprakses sertifikātu, tā anulēšanu vai apturēšanu, ja autoruzrauga norādījumi par konstatēto atkāpju un pārkāpumu novēršanu nav izpildīti noteiktajos termiņos.

101.6. vienpusēji atkāpties no autoruzraudzības līguma, ja būvniecības ierosinātājs neievēro būvprojekta izstrādātāja prasību pārtraukt būvdarbus, un ierosināt būvvaldei atcelt būvatļauju, par ko būvprojekta izstrādātājs rakstiski paziņo būvniecības ierosinātājam;

101.7. veikt autoruzraudzību, izmantojot visas šajos noteikumos noteiktās tiesības, arī tad, ja autoruzraudzība nav nepieciešama un autoruzraudzības līgums nav noslēgts. Minētajā gadījumā autoruzraudzības izdevumus sedz būvprojekta izstrādātājs.

101.8. ziņot būvvaldei par to, ka būvdarbu veicējs neievēro autoruzrauga pamatotās prasības, kā arī ja konstatētas patvaļīgas atkāpes no būvprojekta.

102. Izmaiņas būvprojektā būvdarbu gaitā var izdarīt būvprojekta izstrādātājs vai autoruzraugs pēc rakstiskas vienošanās ar pārējiem būvniecības dalībniekiem, ja plānotās izmaiņas neskar būves vizuālu izskatu, būves apjomu, būvvietu vai lietošanas veidu.

103. Autoruzrauga pienākums ir nodrošināt būvprojekta atbilstošu realizāciju dabā, nepieciešamības gadījumā dodot norādījumus būvdarbu vadītājam un būvuzraugam būvprojektā paredzēto risinājumu īstenošanai. Autoruzraugs ir atbildīgs par būvniecības ierosinātājam nodarītajiem zaudējumiem, kas radušies autoruzrauga bezdarbības vai vainas dēļ.

**11. Būvuzraudzība**

104. Būvuzraudzības mērķis ir nodrošināt pasūtītāja tiesības un intereses būvdarbu veikšanas procesā, kā arī nepieļaut:

104.1. būvniecības dalībnieku patvaļīgas atkāpes no būvprojekta;

104.2. būvniecību reglamentējošo normatīvo aktu pārkāpumus;

104.3. atkāpes no būvprojektā, darbu veikšanas projektā noteiktām un citām atbilstošām darbu veikšanas tehnoloģijām.

105. Būvuzraudzību 107.punktā noteiktajos gadījumos ir tiesīgs veikt tikai no būvdarbu veicēja un būvprojekta izstrādātāja neatkarīgs būvkomersants vai būvspeciālists (būvuzraugs).  Par būvuzraugu nevar būt persona, kurai ir darba attiecības ar būvkomersantu, kas veic būvobjekta būvdarbus vai piegādes uzraugāmajam būvobjektam.

106. Būvuzraudzība neatbrīvo būvdarbu veicēju no atbildības par būvdarbu kvalitāti, atbilstību būvprojektam un būvniecību reglamentējošiem normatīvajiem aktiem.

107. Būvuzraudzību veic, ja:

107.1. būvniecība pilnībā vai daļēji tiek finansēta no publisko personu līdzekļiem, Eiropas Savienības politiku instrumentu vai citas ārvalstu finanšu palīdzības līdzekļiem otrās un trešās grupas būvēm. Šī prasība attiecas uz pirmās grupas būvēm, ja to paredz normatīvie akti;

107.2. būve ir valsts aizsargājams kultūras piemineklis;

107.3. paredzēti trešās grupas būves būvdarbi;

107.4. otrās grupas būves paredzētais lietojums, konstrukcijas vai būvdarbu izpildes paņēmieni ir saistīti ar paaugstinātu risku videi, cilvēku dzīvībai vai veselībai.

108. Būvuzraudzību veic saskaņā ar būvuzraudzības līgumu. Ja būvuzraudzības līgumu slēdz ar juridisko personu, līgumā norāda konkrētās fiziskās personas, kuras parakstīs saistību rakstu un veiks būvuzraudzību, kā arī norāda atbildīgo būvuzraugu.

109. Trešās grupas būvju būvuzraudzību uz līguma pamata var veikt tikai būvkomersants, kas reģistrēts būvkomersantu reģistrā un kuram ir tiesības piedāvāt pakalpojumus būvuzraudzības jomā, ja speciālajos būvnoteikumos nav noteikts citādi.

110. Speciālos noteikumos noteiktos gadījumos pirmās un otrās grupas inženierbūvju būvuzraudzību var veikt uz darba devēja rīkojuma pamata būvspeciālists.

111. Uzņemoties būvuzraudzību, būvuzraugs paraksta saistību rakstu (7.pielikums).

112. Būvuzraugam ir šādi pienākumi:

112.1. pirms būvdarbu uzsākšanas izstrādāt būvuzraudzības plānu;

112.2. pārbaudīt, vai būvdarbu veicēja rīcībā ir būvdarbu veikšanai nepieciešamā dokumentācija;

112.3. iepazīties ar būvniecības ierosinātāja un būvdarbu veicēja, kā arī ar būvdarbu veicēja un atsevišķu būvdarbu veicēju (ja tādi ir iesaistīti būvdarbu veikšanā) līguma nosacījumiem, kas attiecas uz būvdarbu apjomu un izpildi;

112.4. pārbaudīt, vai pirms būvdarbu uzsākšanas ir izpildīti būvdarbu sagatavošanās nosacījumi;

112.5. pārbaudīt būvdarbu secības un kvalitātes atbilstību būvprojektam, darbu veikšanas projektam, kā arī būvniecību, darba aizsardzību, vides aizsardzību un ugunsdrošību reglamentējošiem normatīvajiem aktiem;

112.6. pārbaudīt būvdarbos izmantojamo būvizstrādājumu atbilstību apliecinošos dokumentus, kā arī būvizstrādājumu atbilstību būvprojektam;

112.7. pārbaudīt veikto būvdarbu apjomus;

112.8. pārbaudīt būvobjektu, kā arī izbūvēto konstrukciju un inženiersistēmu atbilstību būvprojekta risinājumiem;

112.9. izdarīt ierakstus būvdarbu žurnālā, tai skaitā par būvobjekta pārbaudēs konstatētiem trūkumiem;

112.10. veikt būvuzraudzības plānā noteikto būvdarbu etapu pabeigšanas vizuālo fiksāciju;

112.11. ierasties būvlaukumā pēc autoruzrauga, būvdarbu veicēja, būvinspektora vai citas būvvaldes amatpersonas pirmā uzaicinājuma;

112.12. piedalīties būvkonstrukciju, segto darbu un citu izpildīto būvdarbu pieņemšanā; tai skaitā veikt darbu izpildes kvalitātes kontroli;

112.13. pieņemt tikai tos darbus, kas izpildīti atbilstoši būvprojektam un normatīvajos aktos noteiktajām prasībām;

112.14. kontrolēt būvdarbu žurnālā un autoruzraudzības žurnālā ierakstīto norādījumu izpildi;

112.15. ziņot būvniecības ierosinātājam un būvvaldei, Valsts ugunsdzēsības un glābšanas dienestam, Valsts darba inspekcijai un tirgus uzraudzības institūcijām (atbilstoši attiecīgās institūcijas kompetencei) par būvniecību reglamentējošo normatīvo aktu pārkāpumiem būvdarbu sagatavošanas un būvdarbu laikā, kā arī par atkāpēm no būvprojekta;

112.16. nekavējoties izziņot strādājošo evakuāciju no būvlaukuma, ja būvlaukumā konstatētas bīstamas konstrukciju deformācijas vai sabrukšanas pazīmes vai tieši ugunsgrēka izcelšanās vai eksplozijas draudi, un paziņot par to būvniecības ierosinātājam, būvvaldei, kā arī, ja nepieciešams, izsaukt Valsts ugunsdzēsības un glābšanas dienesta un citu speciālo dienestu pārstāvjus normatīvajos aktos noteiktajā kārtībā. Būvuzraugs rīkojumus un darbības koordinē ar atbildīgo būvdarbu vadītāju;

112.17. sagatavot un iesniegt būvvaldei nepieciešamos dokumentus saskaņā ar speciālajiem būvnoteikumiem;

112.18. piedalīties būves pieņemšanā ekspluatācijā;

112.19. informēt attiecīgo būvvaldi, ja būvobjekta ekspluatācija ir uzsākta patvaļīgi;

112.20. nodrošināt dalītu laika uzskaiti par savu darbu katrā būvobjektā, pēc būvinspektora pieprasījuma sniegt uzskaiti pamatojošo dokumentāciju.

113. Būvuzraugam ir šādas tiesības:

113.1. pieprasīt no būvniecības ierosinātāja, būvdarbu veicēja jebkurus būvprojekta dokumentus, lai rastu precīzu pārskatu par būvdarbu gaitu un būvdarbu izpildi atbilstoši būvprojektam un nepieciešamības gadījumā par būvdarbu izpildītāju kvalifikāciju;

113.2. pieprasīt uzbūvēto konstrukciju un segto darbu atsegšanu, ja vēlākā darba izpildes procesā rodas šaubas par kāda darba izpildes kvalitāti un atbilstību būvprojektam;

113.3. ja konstatētas patvaļīgas atkāpes no būvprojekta vai netiek ievērotas Latvijas būvnormatīvos vai darba aizsardzību, vides aizsardzību un ugunsdrošību regulējošos normatīvajos aktos noteiktās prasības, pārtraukt būvdarbus uz laiku, kamēr tiek novērsti konstatētie trūkumi, vai iesniegt attiecīgi būvniecības ierosinātājam, būvvaldei, Valsts ugunsdzēsības un glābšanas dienestam vai Valsts darba inspekcijai motivētu rakstisku pieprasījumu apturēt būvdarbus;

113.4. ierosināt atbildīgā būvdarbu vadītāja, kā arī atsevišķo darbu būvdarbu vadītāju būvprakses sertifikāta apturēšanu vai anulēšanu, ja būvdarbos atkārtoti tiek pieļautas profesionālas kļūdas vai normatīvo aktu pārkāpumi;

113.5. vienpusēji atkāpties no būvuzraudzības līguma vai atteikties no pienākuma pildīšanas (ja būvuzraugs ir norīkots) un rakstiski informēt par to attiecīgo būvvaldi, ja būvniecības ierosinātājs pieprasa veikt darbības, kas ir pretrunā ar būvniecību reglamentējošiem normatīvajiem aktiem.

114. Būvuzraudzības plānā, ņemot vērā būves specifiku, sākotnēji ietver šādu informāciju:

114.1. veicamās pārbaudes un to apjoms, ievērojot darba veikšanas projektā ietvertos darbu etapus.

114.2.iespējamo risku novērtējums būvdarbu laikā;

114.3. būvdarbu stadijas, kuras ir jāfiksē vizuāli, lai pārliecinātos par būvdarbu kvalitāti;

114.4. dalība būvkonstrukciju, segto darbu un citu izpildīto būvdarbu pieņemšanā;

114.5. bīstamo atkritumu, kas var rasties nojaukšanas vai demontāžas darbu rezultātā, risks.

115. Pēc darbu veikšanas projekta precizēšanas būvuzraugs precizē būvdarbu uzraudzības plānu un iesniedz to būvvaldē.

116. Būvuzraugam, pirms būves nodošanas ekspluatācijā jāiesniedz būvniecības ierosinātājam un būvvaldē pārskats par būvuzraudzības plānā norādīto pasākumu savlaicīgu izpildi un jāapliecina, ka būve ir uzbūvēta atbilstoši būvdarbu kvalitātes prasībām un normatīvajiem aktiem.

**12.Būvatļaujas apturēšana vai atcelšana**

117. Iesniegumu par izmaiņām būvatļaujā, ja mainās būvdarbu veicējs, būvdarbu vadītājs, būvuzraugs vai autoruzraugs, iesniedz būvniecības ierosinātājs. Gadījumos, kad būvniecības ierosinātājs nav zemes gabala īpašnieks vai būves īpašnieks, tas iesniedz iesniegumu par izmaiņām būvatļaujā sakarā arī zemes gabala vai būves īpašnieka maiņu.

118. Būvvalde var apturēt būvdarbus, ja:

118.1. netiek ievērotas būvniecību regulējošo normatīvo aktu prasības;

118.2. nav izpildīti vai netiek pildīti būvatļaujas nosacījumi;

118.3. būvlaukumā netiek ievērotas ugunsdrošības, darba aizsardzības vai vides aizsardzības normatīvo aktu prasības;

118.4. būvdarbi tiek veikti bez būvdarbu veicēja (būvētāja, galvenā būvdarbu veicēja, atsevišķo būvdarbu veicēja) civiltiesiskās atbildības obligātās apdrošināšanas.

118.5. tiek konstatēts, ka būvuzraudzības veicējam ir darba tiesiskās attiecības vai citas saistības, kas var radīt interešu konfliktu ar būvkomersantu, kas veic būvobjekta būvdarbus vai piegādes uzraugāmajam būvobjektam;

118.6. būvobjektā būvdarbu veikšanas laikā netiek nodrošināta autoruzraudzība gadījumos, kad tā saskaņā ar šiem noteikumiem ir nepieciešama;

118.7. būvlaukumā neatrodas atbildīgais būvdarbu vadītājs;

118.8. netiek veikta autoruzraudzība vai būvuzraudzība, gadījumos, kad to nepieciešamību nosaka normatīvie akti, tai skaitā netiek ievērots būvuzraudzības plāns.

119. Būvvalde var atcelt būvatļauju, ja:

119.1. netiek ievērotas būvniecību regulējošo normatīvo aktu prasības, kā arī nav izpildīti vai netiek pildīti būvatļaujas nosacījumi un būvvalde atbilstoši Būvniecības likuma 18.panta piektās daļas 1.punktam pieņem lēmumu par iepriekšējā stāvokļa atjaunošanu;

119.2. izpildot projektēšanas nosacījumus tiek izmainīts būves apjoms, novietojums vai lietošanas veids, kas bija par pamatu būvatļaujas izsniegšanai;

119.3. tiek atklāti apstākļi, ka būvatļaujā ietvertie nosacījumi faktiski nav izpildīti un būvvalde ir tikusi maldināta, pieņemot personai labvēlīgu lēmumu.

**13. Būvniecības kontrole**

120. Būvniecības kontroli pašvaldībā veic būvinspektors, kuram ir piešķirtas kontroles tiesības un kurš ir reģistrēts būvinspektoru reģistrā. Būvinspektoram ir aizliegts stāties darba tiesiskās attiecībās ar būvkomersantu un sniegt būvniecības pakalpojumus.

121. Par katru pārbaudi būvinspektors sagatavo atzinumu (8.pielikums).

122. Atzinumu var nesagatavot, ja apsekošanas rezultātā tiek sagatavots cits dokuments, kurā tiek ietverti apsekošanas rezultāti (izziņa par būves neesību u.c.).

123. Pirms būvvalde izdara atzīmi būvatļaujā par tajā ietverto būvdarbu uzsākšanas nosacījumu izpildi, būvinspektors veic paredzētās būves īstenošanas vietas pārbaudi, lai pārliecinātos par patvaļīgas būvniecības neesamību.

124. Pēc būvdarbu uzsākšanas būvinspektors kontrolē būvniecības procesu, apsekojot atbilstoši būvuzraudzības plānam būvdarbu veikšanas vietu:

124.1. ne mazāk kā vienu reizi - otrās grupas būvēm;

124.2. ne mazāk kā reizi sešos mēnešos - trešās grupas būvēm.

125. Veicot būvobjektu pārbaudi, būvinspektors pārliecinās, ka:

125.1.būvdarbu veikšanai ir saņemta būvatļauja un pirms to uzsākšanas ir izpildīti būvatļaujas nosacījumi vai pirms būvdarbu veikšanas būvvaldē ir akceptēta apliecinājuma karte vai paskaidrojuma raksts;

125.2. būvdarbi notiek bez atkāpēm no būvatļaujas nosacījumiem, no akceptētās apliecinājuma kartes vai akceptētā paskaidrojuma raksta nosacījumiem un ievērojot būvniecību reglamentējošos normatīvos aktus;

125.3. būvlaukumā atrodas atbildīgais būvdarbu vadītājs;

125.4. tiek veikta autoruzraudzība vai būvuzraudzība, gadījumos, kad to nepieciešamību nosaka normatīvie akti, tai skaitā tiek ievērots būvuzraudzības plāns;

125.5. būvlaukumā atrodas būvdarbu veikšanai nepieciešamā dokumentācija un ir spēkā esoša civiltiesiskās apdrošināšanas polise būvdarbu veikšanai.

126. Ja būvinspektors, veicot 125.punktā minēto pārbaudi konstatē, ka:

126.1. būvlaukumā esošiem būvizstrādājumiem nav atbilstošas ekspluatācijas īpašību deklarācijas, būvinspektors informē Patērētāju tiesību aizsardzības centru;

126.2. būvdarbi notiek, neievērojot darba aizsardzību reglamentējošos normatīvos aktus, būvinspektors informē Valsts darba inspekciju.

127. Būvinspektoram ir tiesības:

127.1. apsekot būvobjektu vai ekspluatācijā pieņemtu būvi, lai konstatētu iespējamu patvaļīgu būvniecību vai būves ekspluatāciju neatbilstoši tās lietošanas veidam;

127.2. ierosināt atbildīgajai institūcijai būves ekspluatācijas apturēšanu, ja tiek konstatēta patvaļīga ekspluatācija vai arī ekspluatācija neatbilst būvatļaujā paredzētajam būves lietošanas veidam;

127.3. pieprasīt no būvniecības dalībniekiem jebkuru būvobjekta dokumentāciju, t.sk.būvprojektu;

127.4. būvdarbu laikā lūgt atbrīvot telpas, padarot tās pieejamas, un atsegt būvju daļas, lai varētu pārbaudīt uzbūvēto konstrukciju, ja konstatētas nedrošuma pazīmes.

128. Būvinspektoram ir pienākums pieprasīt nekavējoties apturēt būvdarbus, ja tiek konstatēti šo noteikumu 125.1., 125.2., 125.3. un 125.5.apakšpunktā minētie pārkāpumi;

129. Kriminālprocesa virzītājam, būvniecības dalībniekiem un būvniecību kontrolējošām iestādēm ir pienākums informēt Ekonomikas ministriju un sertificēšanas institūciju, kura speciālistu sertificējusi, par iespējamiem būvspeciālista profesionālās darbības pārkāpumiem, kas var radīt vai radīja apdraudējumu cilvēku dzīvībai, veselībai un videi.

130. Ja būvvalde saskaņā ar Būvniecības likuma 18.panta piektās daļas 1.punktu ir pieņēmusi lēmumu par iepriekšējā stāvokļa atjaunošanu, būvniecības ierosinātājs iesniedz būvvaldē speciālajos būvnoteikumos noteiktos dokumentus būves nojaukšanai, atjaunošanai vai pārbūvei. Lēmumu par iepriekšējā stāvokļa atjaunošanu nepieņem, ja veikta patvaļīga būves nojaukšana.

131. Būvvalde lēmumā par iepriekšējā stāvokļa atjaunošanu norāda:

131.1. iepriekšējā stāvokļa atjaunošanas pamatojumu;

131.2. kādi pasākumi veicami iepriekšējā stāvokļa atjaunošanai (atbilstošas dokumentācijas izstrāde un būves vai tās daļas nojaukšana, atjaunošanai, pārbūve, lietošanas veida maiņa bez pārbūves, teritorijas sakārtošana utt.);

131.3. termiņu, kurā jāveic iepriekšējā stāvokļa atjaunošana.

132. Būvniecības likuma 18.panta piektās daļas 2.punktā minētajā lēmumā būvvalde norāda, kādas konkrētas būvniecību regulējošu normatīvo aktu prasības ir jāizpilda un termiņu, kurā tās ir jāizpilda, kā arī, ja nepieciešams, norāda, kāds kaitējums videi jānovērš.

**14. Par tādas būves sakārtošanu vai nojaukšanu, kura ir pilnīgi vai daļēji sagruvusi, bīstama vai bojā ainavu**

133. Būve jāsaved kārtībā, jāveic tās konservācija vai jānojauc (atkarībā no konkrētiem apstākļiem) katrā gadījumā, kad:

133.1. tās stāvoklis neatbilst Būvniecības likumā izvirzītām būves būtiskām prasībām un tas rada apdraudējumu cilvēku drošībai un tas ir fiksēts būvspeciālista veiktās būves tehniskās apsekošanas atzinumā;

133.2. būves fasādes un citu ārējo konstrukciju tehniskais stāvoklis vai ārējais izskats neatbilsts pilsētvides ainavas vai ainaviski vērtīgās teritorijas prasībām (būve ir vidi degradējoša), kuras ir noteiktas pašvaldības saistošajos noteikumos par namu un to teritoriju un būvju uzturēšanu.

134. Pašvaldība, pamatojoties uz būves tehniskās apsekošanas atzinumu, nosaka būves īpašniekam vai ja tāda nav, tiesiskam valdītājam pienākumu būvi savest kārtībā, veikt būves konservāciju vai nojaukt būvi tādā apjomā, lai tā neradītu bīstamību. Ar būves tehnisko apsekošanu saistītos izdevumus sedz būves īpašnieks vai ja tāda nav, tiesiskais valdītājs. Pašvaldības domes lēmumu var pārsūdzēt [Administratīvā procesa likumā](http://likumi.lv/doc.php?id=55567) noteiktajā kārtībā viena mēneša laikā no tā paziņošanas dienas.

135. Pašvaldība, pamatojoties uz būvvaldes atzinumu, nosaka būves īpašniekam pienākumu būvi savest kārtībā, lai tā atbilstu pilsētvides ainavas vai ainaviski vērtīgās teritorijas prasībām. Pašvaldības domes vai tās institūcijas lēmumu var pārsūdzēt [Administratīvā procesa likumā](http://likumi.lv/doc.php?id=55567) noteiktajā kārtībā viena mēneša laikā no tā paziņošanas dienas.

136. Visas darbības, kas ir saistītas ar būves savešanu kārtībā vai konservāciju, kurai piešķirts:

136.1. valsts vai vietējas nozīmes kultūras pieminekļa statuss, ir jāveic ievērojot kultūras pieminekļu aizsardzības jomas normatīvo aktu prasības, kā arī pirms tam saskaņojamas ar Valsts kultūras pieminekļu aizsardzības inspekciju;

136.2. vietējās nozīmes kultūras pieminekļa statuss, ir jāveic ievērojot kultūras pieminekļu aizsardzības jomas normatīvo aktu prasības, kā arī pirms tam saskaņojamas ar attiecīgo kompetentu pašvaldības institūciju vai amatpersonu, ja Valsts kultūras pieminekļu aizsardzības inspekcija ir deleģējusi pašvaldībai pārvaldes uzdevumus, kas attiecas uz vietējās nozīmes nekustamo kultūras pieminekļu aizsardzību un izmantošanu.

137. Būvniecības ierosinātājs būves konservācijas apjomu, veicamos darbus un laika grafiku saskaņo būvvaldē.

138. Pēc būves nojaukšanas un teritorijas sakārtošanas, būves nojaukšanas faktu apliecina būvvaldes izsniegta izziņa par būves neesību.

139. Ja būves īpašnieks neizpilda prasību būvi savest kārtībā, veikt būves konservāciju vai nojaukt būvi tādā apjomā, lai tā neradītu bīstamību, pašvaldības dome lemj par administratīvā akta piespiedu izpildi atbilstoši Administratīvā procesa likumam.

140. Ja saskaņā ar šo noteikumu 139.punktu pašvaldības dome vai tās institūcija pieņem lēmumu par būves sakārtošanu, pašvaldībai ir tiesības veikt būves sakārtošanas darbus tikai tādā apmērā, kas novērš būves bīstamību un apdraudējumu cilvēku drošībai. Pašvaldības lēmumu var pārsūdzēt [Administratīvā procesa likumā](http://likumi.lv/doc.php?id=55567) noteiktajā kārtībā viena mēneša laikā no tā paziņošanas dienas.

**15. Noslēguma jautājumi**

141. Noteikumi stājas spēkā 2014.gada 1.maijā.

142. Būvniecības ierosinātājam ir tiesības izstrādāt skiču projektu vai tehnisko projektu, pamatojoties uz arhitektūras un plānošanas uzdevumu, kas tika izsniegts pirms šo noteikumu spēkā stāšanās.

143. Ja līdz šo noteikumu spēkā stāšanās brīdim ir izsniegts plānošanas un arhitektūras uzdevums un tā derīguma termiņš nav beidzies, būvniecības ierosinātājam ir tiesības plānošanas un arhitektūras uzdevuma derīguma termiņa laikā saņemt būvatļauju ar nosacījumiem atbilstoši šo noteikumu prasībām, ja būvvaldē ir iesniegta atbilstošās grupas būvniecības ierosināšanai speciālajos būvnoteikumos noteiktā projekta dokumentācija. Būvvaldes, izvērtējot iesniegto projekta dokumentāciju, izsniedz būvatļauju ar nosacījumiem, kurā projektēšanas nosacījumos norāda izsniegtajā plānošanas un arhitektūras uzdevumā iekļautās prasības.

144. Būvvalde informē būvniecības ierosinātāju, ka plānotā būvniecības iecere ir jāiesniedz atbilstoši šo noteikumu un speciālo būvnoteikumu prasībām, ja līdz šo noteikumu spēkā stāšanās dienai uz būvvaldē iesniegto būvniecības iesniegumu-uzskaites karti tā nav izsniegusi plānošanas un arhitektūras uzdevumu.

145. Būvobjektiem, kuru būvprojektēšana ir likumīgi uzsākta līdz šo noteikumu spēkā stāšanās dienai un kuru projekta risinājumi atbilst attiecīgā laikposmā piemēroto normatīvo aktu prasībām, būvvalde izsniedz būvatļauju ar nosacījumiem atbilstoši šo noteikumu prasībām, ja būvniecības ierosinātājs ir iesniedzis būvvaldē:

145.1. skiču projektu (plānošanas un arhitektūras uzdevuma termiņa laikā) vai izvērsto skiču projektu (plānošanas un arhitektūras uzdevuma termiņa laikā, ja nav saņemta būvatļauja). Būvvalde, izvērtējot iesniegto projekta dokumentāciju, izsniedz būvatļauju ar nosacījumiem, kur projektēšanas nosacījumos norāda izsniegtajā plānošanas un arhitektūras uzdevumā iekļautās prasības;

145.2. akceptētu būvprojektu, no kura akceptēšanas brīža nav pagājuši vairāk kā divi gadi un nav pagarināts akceptētā tehniskā projekta derīguma termiņš, būvvalde izsniedz būvatļauju ar būvdarbu uzsākšanas nosacījumiem, savukārt projektēšanas nosacījumus būvatļaujā atzīmē kā izpildītus;

145.3. akceptētu tehnisko projektu, kura derīguma termiņš ir pagarināts un nav beidzies, būvvalde izsniedz būvatļauju ar būvdarbu uzsākšanas nosacījumiem, savukārt projektēšanas nosacījumus būvatļaujā atzīmē kā izpildītus.

146. Būvniecības ierosinātājs ir tiesīgs saņemt būvatļauju atbilstoši šo noteikumu prasībām, ja būvniecības ierosinātājs iesniedz būvvaldē tehnisko projektu un iesniegumā norāda, ka vēlas saņemt būvatļauju ar nosacījumiem, kā arī lūdz veikt atzīmi par projektēšanas nosacījumu izpildi, būvvalde izvērtē iesniegtā tehniskā projekta vai akceptēta izvērstā skiču projekta būves konstruktīvās daļas tehniskā projekta atbilstību plānošanas un arhitektūras uzdevuma prasībām. Ja ir izpildīti plānošanas un arhitektūras uzdevuma nosacījumi, būvvalde izsniedz būvatļauju ar būvdarbu uzsākšanas nosacījumiem, savukārt projektēšanas nosacījumus būvatļaujā atzīmē kā izpildītus.

147. Būvobjektiem, kuru būvdarbi ir likumīgi uzsākti līdz šo noteikumu spēkā stāšanās dienai, kuru projekta risinājumi atbilst attiecīgā laikposmā piemēroto normatīvo aktu prasībām un ir norādīts maksimālais būvdarbu veikšanas ilgums, saņemt būvatļauju ar nosacījumiem atbilstoši šo noteikumu prasībām nav nepieciešams. Gadījumos, kad nepieciešams pagarināt vai atjaunot būvatļauju, būvvalde pagarina būvatļaujas derīguma termiņu līdz laikam, kas nepārsniedz būvatļaujā norādīto maksimālo būvdarbu veikšanas ilgumu. Gadījumos, kad nepieciešams pagarināt vai atjaunot iepriekš izsniegtas būvatļaujas derīguma termiņu, kurā nav norādīts maksimālais būvdarbu veikšanas ilgums, būvvalde izsniedz būvatļauju atbilstoši šo noteikumu prasībām, atzīmējot projektēšanas un būvdarbu uzsākšanas nosacījumus kā izpildītus, un norādot maksimālo būvdarbu veikšanas ilgumu atbilstoši šo noteikumu 73.punktam no šo noteikumu spēkā stāšanās dienas.

Ministru prezidents L.Straujuma

Ekonomikas ministrs   V. Dombrovskis

Iesniedzējs:

Ekonomikas ministrs   V. Dombrovskis

Vīza:

Valsts sekretārs M.Lazdovskis

28.03.2014.

7195

E.Bučinska,

67013032, [Elga.Bucinska@em.gov.lv](mailto:Elga.Bucinska@em.gov.lv)